CELEX: C2005/082/56
Language: el
Date: 2005-04-02 00:00:00
Title: Υπόθεση T-489/04: Προσφυγή της US Steel Košice s.r.o. κατά της Επιτροπής των Ευρωπαϊκών Κοινοτήτων, ασκηθείσα στις 20 Δεκεμβρίου 2004

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/29
            
         Προσφυγή της US Steel Košice s.r.o. κατά της Επιτροπής των Ευρωπαϊκών Κοινοτήτων, ασκηθείσα στις 20 Δεκεμβρίου 2004
   (Υπόθεση T-489/04)
   (2005/C 82/56)
   Γλώσσα διαδικασίας: η αγγλική
   Η US Steel Košice s.r.o., Košice (Δημοκρατία της Σλοβακίας), εκπροσωπούμενη από τους D. Hueting, Barrister, C. Thomas, Solicitor, και E. Vermulst, lawyer, άσκησε στις 20 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 20ής Οκτωβρίου 2004, περί του εθνικού σχεδίου κατανομής δικαιωμάτων εκπομπής αερίων θερμοκηπίου, το οποίο κοινοποίησε η Δημοκρατία της Σλοβακίας σύμφωνα με την οδηγία 2003/87/EΚ του Ευρωπαϊκού Κοινοβουλίου και του Συμβουλίου·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα είναι σλοβακική εταιρία, η μόνη παραγωγός χάλυβα στην εν λόγω χώρα. Με την προσφυγή της επιδιώκει την ακύρωση της αποφάσεως της Επιτροπής, της 20ής Οκτωβρίου 2004, περί εθνικού σχεδίου κατανομής δικαιωμάτων εκπομπής αερίων θερμοκηπίου, το οποίο κοινοποίησε η Δημοκρατία της Σλοβακίας σύμφωνα με την οδηγία 2003/87 (1).
   Προς στήριξη της προσφυγής της, η προσφεύγουσα υποστηρίζει καταρχάς ότι η βαλλόμενη απόφαση παραβιάζει το άρθρο 9, παράγραφος 3, της οδηγίας 2003/87 ως εκ του ότι ισοδυναμεί με έγκριση του εθνικού σχεδίου κατανομής οσάκις ο συνολικός αριθμός των τυχόντων εγκρίσεως δικαιωμάτων είναι κατώτερος από το άθροισμα των ατομικών κατανομών και εφεδρικών πινάκων του σχεδίου. Περαιτέρω, η προσφεύγουσα ισχυρίζεται ότι η βαλλόμενη απόφαση παραβιάζει τα υπ' αριθ. 1 και 2 κριτήρια του παραρτήματος ΙΙΙ της οδηγίας 2003/87 ως εκ του ότι περιορίζει την εκ μέρους της Δημοκρατίας της Σλοβακίας κατανομή των δικαιωμάτων σε επίπεδο ουσιαστικά κατώτερο του κοινοποιηθέντος αρχικώς ποσού, το οποίο ήταν σύμφωνο με τις δεσμεύσεις που ανέλαβε η Δημοκρατία της Σλοβακίας δυνάμει του Πρωτοκόλλου του Κιότο. Η προσφεύγουσα επικαλείται επίσης κατάχρηση δικαιώματος εκ μέρους της Επιτροπής υπό την έννοια ότι η βαλλόμενη απόφαση σκοπεί, κατά την άποψή της, στη μείωση των δικαιωμάτων, στόχο διαφορετικό από εκείνους της οδηγίας 2003/87, και ότι περαιτέρω θεμελιώνεται σε αδιαφανείς διμερείς διαπραγματεύσεις, μη επιτρεπόμενες από την οδηγία 2003/87. Η προσφεύγουσα ισχυρίζεται περαιτέρω ότι η βαλλόμενη απόφαση παραβιάζει την αρχή της απαγορεύσεως των διακρίσεων υπό την έννοια ότι εσφαλμένως η Επιτροπή αντιμετωπίζει τη Δημοκρατία της Σλοβακίας διαφορετικά σε σχέση με τη Γερμανία και τα πρώτα οκτώ κράτη μέλη των οποίων ελήφθησαν τα εθνικά σχέδια κατανομής και ότι εσφαλμένως, υπό άλλες επόψεις, παρέλειψε να αντιμετωπίσει τη Δημοκρατία της Σλοβακίας διαφορετικά σε σχέση με τη Λεττονία και την Εσθονία. Κατά την προσφεύγουσα, η βαλλόμενη απόφαση παραβιάζει και την αρχή της αναλογικότητας υπό την έννοια ότι, πρώτον, σκοπεί στην έγκριση του σχεδίου, ενώ ο συνολικός αριθμός των αδειών που προτείνει η Σλοβακία μειώνεται πέραν του ενδεδειγμένου και αναγκαίου μέτρου, και ότι, δεύτερον, η Επιτροπή δεν αξιολόγησε τις επιπτώσεις που η μείωση της συνολικής κατανομής θα είχε επί των ατομικών εγκαταστάσεων. Τέλος, η προσφεύγουσα ισχυρίζεται ότι η βαλλόμενη απόφαση στερείται εύλογης ή επαρκούς αιτιολογίας.
   
      (1)  Οδηγία 2003/87/EΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/EΚ (ΕΕ L 275 της 25/10/2003, σ. 32).